Rådets beslutning

af 20. marts 2000

om bemyndigelse af Kongeriget Nederlandene til at anvende en foranstaltning, der fraviger artikel 11 i sjette direktiv 77/388/EØF om harmonisering af medlemsstaternes lovgivning om omsætningsafgifter

(2000/256/EF)

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab,

under henvisning til Rådets sjette direktiv 77/388/EØF af 17. maj 1977 om harmonisering af medlemsstaternes lovgivning om omsætningsafgifter - Det fælles merværdiafgiftssystem: ensartet beregningsgrundlag(1), i det følgende benævnt "sjette momsdirektiv", særlig artikel 27,

under henvisning til forslag fra Kommissionen, og

ud fra følgende betragtninger:

(1) Nederlandenes regering har ved brev, som Kommissionens Generalsekretariat registrerede den 1. september 1999, anmodet om tilladelse til på grundlag af artikel 27 i sjette momsdirektiv at anvende en foranstaltning, der fraviger direktivets artikel 11, litra A, stk. 1, litra a).

(2) I henhold til artikel 27, stk. 1, i sjette momsdirektiv kan Rådet med enstemmighed på forslag af Kommissionen give en medlemsstat tilladelse til at indføre særlige foranstaltninger, der fraviger bestemmelserne i dette direktiv, for at forenkle afgiftsopkrævningen eller for at undgå visse former for svig eller skatteunddragelse.

(3) I overensstemmelse med nævnte artikel 27 er de andre medlemsstater blevet underrettet om anmodningen fra Kongeriget Nederlandene ved brev af 28. oktober 1999.

(4) Beskatningsgrundlaget ved levering af goder og tjenesteydelser er ifølge artikel 11, litra A, stk. 1, litra a), i sjette momsdirektiv, den samlede modværdi, som leverandøren eller tjenesteyderen modtager eller vil modtage af køberen, aftageren eller tredjemand for de pågældende transaktioner.

(5) Som fravigelse af disse bestemmelser har Kongeriget Nederlandene anmodet om tilladelse til at kunne medregne værdien af det råmateriale, der er leveret af aftageren af tjenesteydelsen, og som er blevet anvendt til fremstilling af det færdige produkt, i beskatningsgrundlaget for transaktioner, hvori indgår forarbejdning af investeringsguld.

(6) Denne fravigelse, der skal forhindre misbrug af den afgiftsfritagelse, der gælder for investeringsguld, har til formål at undgå visse former for svig eller skatteunddragelse og opfylder derfor betingelserne i artikel 27 i sjette momsdirektiv.

(7) Denne svig eller skatteunddragelse består hovedsageligt i i første omgang at indkøbe investeringsguld, der er fritaget for moms, og som derefter bliver omdannet til smykker eller andre varer, hvor der ikke betales moms af værdien af det investeringsguld, der indgår i det færdige produkt.

(8) Fravigelsen bør tillades indtil den 31. december 2004, hvorefter der vil kunne foretages en evaluering af, hvordan fravigelsesforanstaltningen har fungeret på baggrund af udviklingen i anvendelsen af den særlige ordning for investeringsguld, der blev indført ved direktiv 98/80/EF(2).

(9) Fravigelsen vil ikke have negativ indvirkning på De Europæiske Fællesskabers egne indtægter fra moms -

VEDTAGET FØLGENDE BESLUTNING:

Artikel 1

Som fravigelse af artikel 11, litra A, stk. 1, litra a), i sjette momsdirektiv bemyndiges Kongeriget Nederlandene til at medregne værdien af det guld, der er indeholdt i det færdige produkt, på grundlag af den gældende markedsværdi af dette investeringsguld, i beskatningsgrundlaget for den afgift, der skal betales for levering af varer eller tjenesteydelser, der medfører forarbejdning af investeringsguld, der ikke er pålagt afgifter.

Artikel 2

Den i artikel 1 nævnte tilladelse udløber den 31. december 2004.

Artikel 3

Denne beslutning er rettet til Kongeriget Nederlandene.

Udfærdiget i Bruxelles, den 20. marts 2000.

På Rådets vegne

J. Gama

Formand

(1) EFT L 145 af 13.6.1977, s. 1. Direktivet er ændret ved direktiv 1999/85/EF (EFT L 277 af 28.10.1999, s. 34).

(2) EFT L 281 af 17.10.1998, s. 31.